als_Latn dik_Latn sag_Latn
Komisioni i socialist për reformën territoriale e ka nisur punën me një shkelje ligjore dhe kushtetuese, duke miratuar në shkelje të Rregullores së Kuvendit kalendarin e punimeve dhe kriteret teknike për ndarjen e re të territorit. Vendimet e komisionit territorial janë marrë në takimin e parë pa kuorumin e nevojshëm, pasi gjatë mbledhjes ra në sy mungesa e anëtarit të LSI, Spartak Braho. Në fakt, ky i fundit ishte zëvendësuar jo në përputhje me rregulloren nga deputetja më e re e LSI-së, Silva Caka, emri i së cilës, në dy vendimet e votuara në Parlament, për përbërjen e komisionit, nuk figuron as si anëtare dhe nuk është votuar as si zëvendësuese. Edhe pse maxhoranca ndryshoi disa ditë më parë përbërjen e komisionit të posaçëm të reformës administrativo-territoriale, duke shtuar një anëtare, deputeten e PS-së, Blerina Gjylahmeti, dje sërish komisioni nuk ka mundur t’i mbledhë 9 votat e nevojshme, për t’i quajtur të vlefshme miratimin e dy akteve të para, kalendarit të punimeve dhe kritereve teknike për ndarjen e re administrativo- territoriale. Mbledhja e djeshme ka nisur me vonesë dhe prezenca e deputetes së re nuk është komentuar fare nga bashkëkryetari Bashkim Fino, madje edhe anëtarja e “tepërt” ka votuar normalisht, duke shënuar një skandal të vërtetë. Në nenin 34 të Rregullores së Kuvendit, ku flitet për kuorumin dhe vendimmarrjen e komisioneve, thuhet se: “Mbledhjet e komisionit janë të vlefshme kur në to merr pjesë më shumë se gjysma e të gjithë anëtarëve të komisionit”. Në këtë rast, mungesa e një anëtari, Spartak Brahos, i bën nul vendimet. Po ashtu për rastet e vendimmarrjes, në pikën dy të Rregullores thuhet se: “2. Komisioni merr vendim me votim të hapur për programin e punës dhe kalendarin e punimeve të tij, për miratimin e raportit që do t’i paraqitet seancës plenare, për projektrezoluta ose projektdeklarata që i paraqiten Kuvendit për miratim, si dhe për çështje të tjera që lidhen me funksionimin e komisionit. Vendimet merren me shumicën e votave në prani të më shumë se gjysmës së të gjithë anëtarëve të komisionit”. Edhe në këtë rast, Komisioni i reformës me vendimin e marrë pa deputetin Braho e çon numrin e anëtarëve në 8 dhe e bën të pamundur për të realizuar kuorumin.
als_Latn